BASKETAK: Ved Holmenkollen T-bane ble to personer overmannet av politiet i 14-tiden lørdag. Inne i marka ble en 16-åring slått ned tidligere på dagen. Foto: Mattis Sandblad, VG

Masseslagsmål i Kollen-marka – tenåring funnet liggende på bakken

HOLMENKOLLEN (VG) I fjor oppsto kaos, fyll, slåssing og alvorlige personskader under og etter femmila i Holmenkollen. Lørdag formiddag melder politiet om flere overstadig berusede ungdommer i marka.

Oppdatert 9. mars 2019

Artikkelen er over ett år gammel

I halv ett-tiden lørdag formiddag opplyser operasjonsleder Gjermund Stokkli til VG at de den siste timen har hatt flere små ordensforstyrrelser i marka i Holmenkollen, og en større hendelse:

– Vi fikk melding om at flere personer slåss, i såkalt rød sone i marka. Det ble meldt om opptil 20–30 personer. Da vi kom dit fant vi en ung person liggende nede, og som antagelig har vært bevisstløs, sier Stokkli.







VG får opplyst at dette er en 16 år gammel gutt, og at han er ved bevissthet og ivaretatt av helse.

– Hvorfor de har slåss vet vi ikke, og foreløpig er ingen pågrepet. Vi er på stedet med patruljer nå for å bevare roen. Vi har fått flere meldinger om overstadig berusede personer, særlig unge, sier han.

I 14-tiden ble VGs fotograf på stedet vitne til et basketak mellom to personer like ved Holmenkollen T-banestasjon.

– De var tydelig beruset og visste ikke helt hvorfor de hadde slåss. Politiet var raskt på stedet og fikk løst opp situasjonen.

Politiet måtte gripe inn, og to personer ble lagt i bakken. De opplyser også om at det er småkaos på Slemdal stasjon og at politiet er til stede med flere enheter.

– Enn så lenge så ser folk ut til å følge politiets anvisninger. Selv om vi har hatt noen ordensforstyrrelser, så har dette gått mye bedre enn i fjor, sier politiets operasjonsleder Gjermund Stokkli.

Lørdag ettermiddag ble også en 18 år gammel mann kjørt til sykehus med alvorlige skader etter å ha falt mellom 20 og 25 meter ved Trostefaret mellom T-banestasjonene Holmenkollen og Voksenlia.

Tusener overnattet i marka

Lørdag morgen fortalte han til VG at flere overnattet i marka natt til lørdag:

– I natt overnattet det anslagsvis 2000 personer i Nordmarka. Det var stille og rolig. Politiet var der, men det var ingen ordensforstyrrelser eller innbringelser.

Martin Johnsrud Sundby beskriver stemningen i Holmenkollen slik til VG:

– Det var bra trøkk i dag, og mye mennesker. Ikke tilsvarende som i fjor, men når man samler 30-40.000 mennesker på et lite område og det er alkohol inne i bildet så vil det sannsynligvis skje ting. Slipper man løs 30.000 i byen vil nok det samme skje. Vi håper at det skal gå så smertefritt som mulig og at alle kommer seg helskinnet ned herfra. De som har lyst til å ha fine timer på Frognerseteren og i Holmenkollen uten å omgis av fyll også får muligheten til det. Det er jo en folkefest vi har lyst til å ta vare på.

Er du i Holmenkollen lørdag? Del ditt bilde med VGs lesere her.

TUSENER I KOLLEN: Politiet jobbet hardt lørdag for å bevare roen under folkefesten. Foto: Meek, Tore / NTB scanpix

Flere berusede personer

Da VG snakket med politiet klokken 08.30 lørdag, var tusenvis av festglade mennesker allerede på vei mot Holmenkollen og Nordmarka for å følge den klassiske femmila under Holmenkollen skifestival som begynner klokken 10.

I tolvtiden lørdag formiddag melder politiet det er cirka 25.000 personer i Marka rundt løypenettet lørdag:

«Det er en del berusede personer og vi har hatt tilløp til flere ordensforstyrrelser», meldte Oslo-politiet på Twitter.

– Antallet personer som nå tar seg opp til Holmenkollen er som forventet. Det er en god del folk. Vi har politi ved alle knutepunkter, som Nationaltheatret, Majorstua og Holmenkollen stasjon på T-banen. I tillegg er det en rekke vektere. Foreløpig har vi ikke fått noen meldinger om uønsket oppførsel og folk følger pålegg. Enkelte er påvirket av alkohol, men det er bare god stemning så langt, sa operasjonslederen tidlig lørdag morgen.

Klokken 10.50 lørdag meldte politiet at en person er bortvist fra området etter ordensforstyrrelse:

Har du bilder eller video fra Holmenkollen? Tips VG her.

Fjorårets kalas endte i skandaløse tilstander, med kaos ved T-banen og flere skadde, slåssing og et voldsomt fylleslag. I tillegg lå det enorme mengder søppel igjen i skogen.

MYE FOLK: T-banene ved Holmenkollen fylles raskt opp lørdag ettermiddag. Foto: Meek, Tore / NTB scanpix

Publisert: 09.03.19 kl. 09:44 Oppdatert: 09.03.19 kl. 19:12

Les også

Mer om Holmenkollen